19/2018

Útdráttur

L var sakfelldur fyrir brot gegn lögum um ávana og fíkniefni, þjófnað, nytjastuld og að hafa ekið bifreiðum sviptur ökurétti. Að sakaferli hans virtum, því að hann hafði rofið skilorð eldri dóms sem dæmdur var upp samkvæmt 60. gr. almennra hegningarlaga nr. 19/1940, sbr. 77. og 78. gr. sömu laga, var hann dæmdur í 12 mánaða fangelsi, þar af níu mánuði skilorðsbundna til tveggja ára. Þá var honum gert að sæta upptöku muna og fíkniefna og greiða brotaþola skaðabætur.

Dómur Landsréttar

Mál þetta dæma landsréttardómararnir K-kvk-nf S-kvk-nf, R-kvk-nf B-kvk-nf og V-kk-nf H. V-kk-nf.

Málsmeðferð og dómkröfur aðila

1 Ríkissaksóknari skaut tveimur dómum, dómi Héraðsdóms Suðurlands 15. mars 2017 í málinu nr. S[…]/2016 og dómi Héraðsdóms Reykjavíkur 17. sama mánaðar í málinu nr. S[…]/2016, til Hæstaréttar Íslands með áfrýjunarstefnum 12. apríl 2017. Málin voru sameinuð fyrir Hæstarétti og bárust gögn hins sameinaða máls Landsrétti 2. janúar 2018 en samkvæmt 1. mgr. 78. gr. laga nr. 49/2016, sbr. 76. gr. laga nr. 117/2016 og 4. gr. laga nr. 53/2017, hefur málið verið rekið fyrir Landsrétti frá þeim tíma.

2 Ákæruvaldið gerir kröfu um að refsing verði þyngd og að hún verði óskilorðsbundin. Þá er þess krafist að niðurstöður um upptöku og greiðslur sakarkostnaðar verði staðfestar og að ákærði greiði auk þess allan áfrýjunarkostnað málsins.

3 Ákærði krefst staðfestingar á refsingum hinna áfrýjuðu dóma.

Niðurstaða

4 Með fyrri dóminum var ákærði sakfelldur fyrir nytjastuld 31. júlí 2015 og að hafa ekið bifreið sviptur ökurétti og jafnframt fyrir vörslur fíkniefna 30. og 31. júlí 2016. Var ákærði dæmdur í fimm mánaða fangelsi, skilorðsbundið í tvö ár en með dóminum var dæmd upp fjögurra mánaða fangelsisrefsing, skilorðsbundin í tvö ár, sem hann hafði verið dæmdur í með dómi Héraðsdóms Reykjavíkur 30. ágúst 2012.

5 Með síðari dóminum var ákærði sakfelldur fyrir þjófnað 21. apríl 2016, að hafa ekið bifreið sviptur ökurétti 1. maí sama ár og fyrir fíkniefnalagabrot 14. maí 2016. Var honum með hliðsjón af fyrri dóminum gerður hegningarauki og hann dæmdur í fimm mánaða fangelsi, skilorðsbundið í tvö ár.

6 Ákærði á að baki sakaferil frá árinu 2009 fyrir hegningarlagabrot, ávana og fíkniefnalagabrot og umferðarlagabrot. Árið 2009 var hann dæmdur fyrir þjófnað og nytjastuld auk aksturs án ökuréttinda og annarra umferðarlagabrota. Var ákvörðun refsingar frestað skilorðsbundið í tvö ár. Með sátt hjá lögreglustjóra 4. október 2011 samþykkti ákærði 34.000 króna sektargreiðslu fyrir fíkniefnalagabrot og með dómi 3. maí 2012 var hann dæmdur í þriggja mánaða fangelsi, skilorðsbundið til þriggja ára fyrir sams konar brot og þjófnað. Hinn 30. ágúst sama ár var hann dæmdur í fjögurra mánaða fangelsi, skilorðsbundið til þriggja ára, aftur fyrir þjófnað, en með dómnum var honum gerður hegningarauki við dóminn frá 3. maí sama ár og var refsing þess dóms tekin upp og ákærða gerð refsing í einu lagi. Með sátt hjá lögreglustjóra 28. maí 2014 gekkst hann undir 350.000 króna sektargreiðslu fyrir brot gegn lögum um ávana og fíkniefni og fyrir akstur undir áhrifum slíkra efna, auk þess sem hann var sviptur ökurétti í tólf mánuði frá sama degi að telja. Ákærði gekkst undir 60.000 króna sektargreiðslu 7. febrúar 2015 fyrir akstur sviptur ökurétti. Sama dag gekkst ákærði einnig undir 340.000 króna sektargreiðslu fyrir ölvunarakstur, akstur undir áhrifum fíkniefna og akstur sviptur ökurétti. Þá var hann jafnframt sviptur ökurétti í 24 mánuði frá 28. maí 2015. Hann gekkst undir tvær sektargreiðslur með sáttum hjá lögreglustjóra 20. maí sama ár fyrir ýmis brot, þar af 90.000 króna sekt fyrir brot gegn lögum um ávana og fíkniefni. Loks samþykkti hann tvær sektargreiðslur 1. apríl 2016, báðar fyrir brot gegn lögum um ávana og fíkniefni, að fjárhæð 50.000 krónur og 65.000 krónur.

7 Brot ákærða í máli þessu eru réttilega heimfærð til refsiákvæða. Samkvæmt lögskýringargögnum er heimild 1. málsliðar 60. gr. almennra hegningarlaga nr. 19/1940, sbr. 7. gr. laga nr. 22/1955, til að láta skilorðsbundinn dóm halda sér, bundin við að síðari dómur sé þá ekki bundinn skilorði þar sem ekki þyki hentugt að tveir eða fleiri skilorðsdómar hvíli samtímis á aðila. Eftir því og á grundvelli orðalags 60. gr. almennra hegningarlaga nr. 19/1940, sbr. 78. gr. sömu laga, hefði Héraðsdómur Reykjavíkur því að réttu lagi átt að taka upp dóm Héraðsdóms Suðurlands, sem féll tveimur dögum áður og dæma bæði málin í einu lagi.

8 Með hinum áfrýjuðu dómum var ákærði sakfelldur fyrir vörslur ávana og fíkniefna, meðal annars fyrir vörslur nokkurs magns slíkra efna í sölu og dreifingarskyni og þjófnað í félagi við annan mann þar sem þjófnaðarandlagið nam samtals 689.970 krónum. Þá var hann sakfelldur fyrir nytjastuld og akstur bifreiða sviptur ökurétti. Hluta brota sinna framdi hann áður en hann samþykkti sektargreiðslur með sáttum hjá lögreglustjóra 1. apríl 2016 og er honum að því leyti gerður hegningarauki við þær sáttir. Þá rauf hann skilorð dóms Héraðsdóms Reykjavíkur frá 30. ágúst 2012 með þeim brotum sem hann framdi 31. júlí 2015 og ber því að dæma upp refsingu þess dóms og gera ákærða refsingu í einu lagi, sbr. 60. gr. almennra hegningarlaga, sbr. 77. og 78. gr. sömu laga. Við ákvörðun refsingar verður litið til sakaferils ákærða sem og þess að ákærði játaði brot sín hreinskilnislega. Að þessu virtu verður refsing ákærða ákveðin fangelsi í tólf mánuði en rétt þykir að fresta fullnustu níu mánaða af hennar og að sá hluti refsingarinnar falli niður að liðnum tveimur árum frá uppsögu dóms þessa haldi ákærði almennt skilorð 57. gr. almennra hegningarlaga.

9 Ákvæði hins áfrýjaða dóms frá 15. mars 2017 um upptöku ávana og fíkniefna, greiðslu skaðabóta og sakarkostnað verða staðfest, sem og ákvæði hins áfrýjaða dóms frá 17. sama mánaðar um sakarkostnað og upptöku muna og ávana og fíkniefna.

10 Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns, sem ákveðin verða að meðtöldum virðisaukaskatti, eins og greinir í dómsorði.

Dómsorð:

Ákærði, L-x-x Ó-kk-nf E-kk-nf, sæti fangelsi í tólf mánuði en fresta skal fullnustu níu mánaða af refsingunni og falli sá hluti hennar niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákvæði hinna áfrýjuðu dóma um greiðslu skaðabóta, sakarkostnað og upptöku muna og ávana og fíkniefna, skulu vera óröskuð.

Ákærði greiði allan áfrýjunarkostnað málsins, samtals 337.032 krónur, þar með talin málsvarnarlaun skipaðs verjanda síns fyrir Landsrétti, S-kk-ef K-kk-ef K-kk-ef lögmanns, 316.600 krónur.